Щауэ Iэхьед и щапхъэр
Бахъсэн къалэм и щIыпIэ администрацэм и Iэтащхьэ Мамхэгъ Хьэчим и жэрдэмкIэ Бахъсэн къалэм и сабий-ныбжьыщIэ спорт школ №1-м кIэралъхьащ Социалист лэжьыгъэм и лIыхъужь Щауэ Iэхьед ТIытIу и къуэм и фэеплъ пхъэбгъу.
Зэхыхьэм хэтащ щIыпIэ администрацэмрэ спорт школымрэ я лэжьакIуэхэр, Бахъсэн къалэм щыIэ жылагъуэ зэгухьэныгъэхэм я лIыкIуэхэр, ехъулIэныгъэ хъарзынэхэр лъэхъэнэ зэхуэмыдэхэм къэзыгъэлъэгъуа спортсменхэр, фэеплъыр зыхуагъэува Щауэ Iэхьед и Iыхьлыхэмрэ благъэхэмрэ, спорт школым и гъэсэн ныбжьыщIэхэр.
Къызэхуэсахэм фIэхъускIэ захуигъэзащ Бахъсэн къалэм и щIыпIэ администрацэм и Iэтащхьэ Мамхэгъ Хьэчим. Абы и псалъэм къыхигъэщащ Щауэ Iэхьед Хэкум и пащхьэ щиIэ фIыщIэм и инагъыр, зыIууэ гугъуехьхэм къамыгъэхыщIэу, пщэрылъ къыщащI лэжьыгъэр жэуаплыныгъэ пылъу зэфIихыу зэрыщытар, апхуэдэ щIыкIэкIи лъагапIэшхуэхэм зэрынэсар, и лъэпкъэгъухэм я мызакъуэу, бахъсэндэс псоми а лIыр зэращапхъэр.
КъБР-м самбэмкIэ и федерацэм и унафэщIым и къуэдзэ, сабий-ныбжьыщIэ спорт школым и тренер нэхъыжь ПщIэнашэ Мурат пэкIум щыжиIащ Социалист Лэжьыгъэм и ЛIыхъужь Щауэ Iэхьед и цIэр мы спорт школым хуэфащэу зэрызэрихьэр, ар къызэрызэIуахрэ илъэс 11 фIэкIа мыхъуами, абы зыщызыгъэсахэм ящыщу цIыху 40-р спортым и мастер зэрыхъуар, зэфIэкI лъагэхэр иужькIэ къэзыгъэлъэгъуа спорстмен куэдым а школым къызэрыщыщIадзар. Мурат къыхигъэщащ Щауэ Iэхьед и фэеплъ зэхьэзэхуэ иджыблагъэ Бахъсэн къалэ зэрыщекIуэкIар, илъэси 9 — 10 ныбжьым ит щIалэ цIыкIухэр бэнэнымкIэ зэрызэпеуар. Абы щытекIуа ныбжьыщIэхэм пэкIум щIыхь тхылъхэр щратыжащ.
ЛIыхъужьым и фэеплъ пхъэбгъур къыщызэIуахы- нум егугъуу зыхуэзыгъэхьэзырахэм ящыщт спорт школым и гъэсэнхэмрэ еджакIуэ цIыкIухэмрэ. Ахэр къеджащ я лъахэгъу цIэрыIуэм и щIыхькIэ зэхалъхьа усэхэм. Щауэ Iэхьед и дуней тетыкIам, и хьэл-щэну щытахэм тепсэлъыхьащ ар зыцIыхуахэр, лэжьыгъэкIэ къыдэгъуэгурыкIуахэр, и Iыхьлыхэр.
Щауэ Iэхьед 1932 гъэм Кушмэзыкъуей къуажэм (иджы Бахъсэн къалэм) къыщалъхуащ, сабийуэ зауэм и нэщIэбжьэр и нэгу щIэкIащ, и адэр Хэку зауэшхуэм кIуэри къигъэзэжакъым. 1952 гъэм курыт еджапIэр къиуха нэужь, Щауэм дзэм къулыкъу щищIащ, Бахъсэн къигъэзэжри, абы мэкъумэш IэщIагъэ щрату дэт еджапIэм щIэтIысхьащ. И щIэныгъэм Iэхьед щыпищащ 1971 гъэм ехъулIэныгъэкIэ къиуха КъБКъУ-м и мэкъумэш къудамэм.
Iэхьед лэжьащ и узыншагъи и гуащIи щымысхьу. Абы фIыуэ илъагъурт и IэщIагъэри, гурэ псэкIэ етауэ зытелэжьыхь щIыри. Щауэм и гуащIэдэкIым къэралым и гулъытэ лъагэ игъуэтащ: СССР-м и ЦIыхубэ хозяйствэм къыбгъэдэкI дыжьын дамыгъэхэм къищынэмыщIа, медаль, орден зэмылIэужьыгъуэхэр лъэхъэнэ зэхуэмыдэхэм къриубыдэу къратащ, Лениным и орденыр къыхуагъэфэщащ. А псом я щхьэ хъуащ 1981 гъэм Щауэ Iэхьед «Социалист Лэжьыгъэм и ЛIыхъужь» цIэ лъапIэр къызэрыфIащар. Щауэр мызэ-мытIэу щытащ район, къалэ советхэм я депутату, коммунист партым и комиссэ зэмылIэужьыгъуэхэми хэтащ.
1999 гъэм Бахъсэн къалэ Советым и унафэкIэ Щауэ Iэхьед и цIэр фIащащ ар щыпсэуа уэрамым.
Балъкъыз Аминэ,
Бахъсэн къалэм и щIыпIэ администрацэм
и хъыбарегъащIэ IуэхущIапIэм и лэжьакIуэ.
